Kwa Addis Ababa kwa Ethiopia, go na le ditoropo di le nnè tse go rulagantsweng go dira bodiredi jo bo kgethegileng jwa phatlalatsa mo go tsone. Mo dikgweding di le tharo, bakaulengwe ba ne ba tsamaisa dikgatiso di le 37 275 e bile batho ba le 629 ba ne ba kopa go etelwa ke Basupi. Mo bathong ba le bantsi ba ba neng ba amogela buka ya Baebele e Ruta Eng, go ne go na le monnamogolo mongwe yo o neng a simolola go e bala ka yone nako eo. Mo nakong e e fetileng, o ne a kile a tsena sekolo sa boruti mme o ne a na le dipotso ka Jesu le Bogosi Jwa Modimo. Ka jalo, mo letsatsing le le latelang o ne a boela kwa tafoleng ya dikgatiso go ya go batla dikarabo tsa dipotso tsa gagwe. Morago ga letsatsi leo, o ne a dumela go tshwarelwa thuto ya Baebele mme fa beke e fela, o ne a ya dipokanong lekgetlo la ntlha. Gone jaanong o ya dipokanong ka metlha e bile o gatela pele sentle.